Broj: 711-I-2302-M-179/23-05-24

Zagreb, 27. listopada 2023.

**ZVONIMIR MIJIĆ**

Općinski načelnik Općine Lišane Ostrovičke

**Predmet: mišljenje na zahtjev obveznika Zvonimira Mijića,**

- daje se

Povjerenstvo za odlučivanje o sukobu interesa (dalje: Povjerenstvo) dana 06. listopada 2023. pod brojem 711-U-7345-M-179/23-01-28 zaprimilo je zahtjev za davanjem mišljenja koji je podnio obveznik Zvonimir Mijić, općinski načelnik Općine Lišane Ostrovičke.

U podnesenom zahtjevu obveznik navodi da je Vlada Republike Hrvatske na sjednici održanoj 28.srpnja 2022. godine donijela Odluku o kriterijima za dodjelu pomoći na ime poticaja za dobrovoljno funkcionalno odnosno stvarno spajanje jedinica lokalne samouprave te da su Općina Lišane Ostrovičke i Općina Stankovci nakon sastanka održanog u Ministarstvu financija, u pregovorima na temu funkcionalnog spajanja. Također navodi i da postoji više modela funkcionalnog spajanja, a da su oni zainteresirani za model dobrovoljnog funkcionalnog spajanja na način da bi imali zajedničkog pročelnika Jedinstvenog upravnog odjela s obzirom da trenutni pročelnik Općine Stankovci ubrzo ide u mirovinu. Nadalje ističe da su se nakon dužih pregovora i sastanaka, a u svrhu optimizacije i smanjenja troškova, zbog pristupanja funkcionalnom spajanju općina i teškoća u pronalasku školovanog iskusnog kadra s potrebnim radnim iskustvom, složili da bi im opcija dobrovoljnog funkcionalnog spajanja najviše odgovarala, posebno iz razloga što se jedinicama lokalne samouprave koje sklope i provode sporazum o zajedničkom obavljanju poslova iz samoupravnog djelokruga putem zajedničkog službenika dodjeljuje pomoć putem sufinanciranja troškova plaće i ostalih materijalnih troškova zajedničkog službenika sukladno sklopljenom sporazumu. Navodi i da je pročelnica Jedinstvenog upravnog odjela u Općini Lišan Ostrovičke na navedenom radnom mjestu zaposlena od 02. srpnja 2018. godine, a da je sa sadašnjim je načelnikom Općine Stankovci u rodbinskoj vezi (načelnik Općine Stankovci joj je stričev sin) pa stoga postavlja upit bi li prilikom potpisivanja sporazuma o zajedničkom pročelniku tih dviju općina postojao sukob interesa. Ujedno u zahtjevu se navodi i da je predsjednik Općinskog vijeća Općine Lišane Ostrovičke zaposlenik Lokalne akcijske grupe LAG LAURA te da je Općina jedan od osnivača i članova LAG-a. Slijedom navedenog, postavljeno je pitanje postoji li u konkretnoj situaciji sukob interesa s obzirom da se Općina putem LAG-a prijavljuje na natječaje koje kontroliraju zaposlenici LAG-a, između ostalih i njihov predsjednik Općinskog vijeća.

Povjerenstvo je povodom navedenog zahtjeva obveznika, a vezano za utvrđivanje činjenica potrebnih za davanje mišljenja, zatražilo od podnositelja zahtjeva da se očituje na koji će se način birati zajednički pročelnik Općine Lišane Ostrovičke i Općine Stankovci, odnosno hoće li se birati putem javnog natječaja te temeljem kojeg propisa bi se sklopio sporazum naveden u zahtjevu za mišljenjem.

Podnositelj zahtjeva odgovorio je na traženje Povjerenstva i naveo da bi Općina Lišane Ostrovičke i Općina Stankovci imale zajedničkog pročelnika Jedinstvenog upravnog odjela na način da bi se Općine prijavile na Javni poziv za dodjelu pomoći na ime poticaja za dobrovoljno funkcionalno odnosno stvarno spajanje jedinica lokalne samouprave koji je objavljen 08. rujna 2022. godine temeljem Odluke o kriterijima za dodjelu pomoći na ime poticaja za dobrovoljno odnosno stvarno spajanje jedinica lokalne samouprave koju je donijela Vlada Republike Hrvatske. Navedeno je da bi se Općine prijavile na javni poziv sukladno Modelu A odnosno na način da sklope i provode sporazum o zajedničkom obavljanju poslova iz samoupravnog djelokruga putem zajedničkog službenika, u konkretnom slučaju zajedničkog pročelnika Jedinstvenog upravnog odjela. Nadalje je istaknuto da je kriterij za dodjelu pomoći i namjena pomoći za Model A da jedinice lokalne samouprave sklope i provode sporazum o zajedničkom obavljanju poslova iz samoupravnog djelokruga putem zajedničkog službenika te da je namjena pomoći sufinanciranje troškova plaće i ostalih materijalnih troškova zajedničkog službenika sukladno sklopljenom sporazumu. Također, u prilogu su dostavljeni i navedena Odluka i Javni poziv. Nadalje, navedeno je da je sukladno prijedlogu Zakona o izmjenama i dopunama Zakona o službenicima i namještenicima u lokalnoj i područnoj (regionalnoj) samoupravi koji je u postupku donošenja u postojeći Zakon dodano da dvije ili više jedinica lokalne samouprave mogu za obavljanje pojedinih poslova iz svoga samoupravnog djelokruga organizirati zajedničkog službenika te da se međusobni odnosi jedinica lokalne samouprave u zajedničkom organiziranju obavljanja poslova iz samoupravnog djelokruga putem zajedničkog službenika uređuju posebnim sporazumom u skladu sa Zakonom, statutima i općim aktima jedinica. Zaključno je navedeno da bi se sporazumom koji bi sklopili općinski načelnici uredila statusna pitanja zajedničkog službenika.

Iz priloženog Javnog poziva od 08. rujna 2022. godine proizlazi da je jedan od kriterija za dodjelu pomoći i namjena pomoći i MODEL A- zajednički službenik da jedinice lokalne samouprave sklope i provode sporazum o zajedničkom obavljanju poslova iz samoupravnog djelokruga putem zajedničkog službenika te da je namjena pomoći sufinanciranje troškova plaće i ostalih materijalnih troškova zajedničkog službenika sukladno sklopljenom sporazumu.

Nastavno na zaprimljeno očitovanje, Povjerenstvo je od podnositelja zahtjeva zatražilo i da se dodatno očituje tko će biti nadređen zajedničkoj pročelnici Jedinstvenog upravnog odjela i hoće li službenica imati veću plaću nego što je trenutno ima kao pročelnica u Općini Lišane Ostrovičke te u kojem smislu smatra da bi postojao sukob interesa s obzirom na razinu rodbinske povezanosti između načelnika Općine Stankovci i pročelnice Jedinstvenog upravnog odjela.

Povodom upita Povjerenstva, podnositelj je odgovorio očitovanjem navodeći da bi zajedničkoj pročelnici Jedinstvenog upravnog odjela sukladno sklopljenom Sporazumu dviju Općina o zajedničkom pročelniku bili nadležni načelnik Općine Lišane Ostrovičke te načelnik Općine Stankovci, ovisno o tom gdje obavlja posao svojeg radnog mjesta. Također je navedeno da bi se sporazumom utvrdile sve potrebne odredbe kojih bi se zajednička pročelnica, kao i načelnici pridržavali, a to su radno vrijeme koje će provoditi u jednoj i drugoj općini, obveze koje će obavljati i sl. Nadalje istaknuto je da bi pročelnica bila prijavljena kao i do sada u svojoj matičnoj Općini odnosno u Općini Lišane Ostrovičke (u kojoj je izabrana putem raspisanog javnog natječaja i u kojoj svoj posao obavlja već 5 godina), da bi sva materijalna i ostala prava imala iz Općine Lišane Ostrovičke, a što se tiče plaće, da bi joj cijelu plaću isplaćivala Općina Lišane Ostrovičke te bi Općini Stankovci mjesečno ispostavljala račun za refundaciju dijela plaće. Nadalje navodi da iz razgovora i pregovora sa službenicima iz Ministarstva pravosuđa i uprave proizlazi da je ovakav način “poslovanja“ moguć te da ga neke Općine već primjenjuju, odnosno imaju zajedničkog pročelnika ili nekog ostalog zajedničkog službenika i da je sad posebno aktualna ta tema i da se teži zajedničkim službenicima od dana kad je Ministarstvo financija objavilo Javni poziv za funkcionalno spajanje službenika, jer bi se Općinama osigurao dio financijskih sredstava za financiranje istoga i na taj način došlo bi do uštede u općinskim proračunima. Također, u odnosu na pitanje bi li službenica kao zajednička pročelnica imala veću plaću nego što je sada ima obavljajući posao u jednoj Općini, navedeno je da je u odnosu na tu problematiku upućen upit Ministarstvu pravosuđe i uprave, međutim da odgovor još uvijek nisu dobili, osim povratne informacije Ministarstva da je dopis proslijeđen na e-mail: politickisustav.uprava@mpu.hr. Međutim, u odnosu na navedeno ističe, da što se osobno njega kao načelnika Općine u kojoj je pročelnica zaposlena i načelnika Općine Stankovci tiče, da su obojica suglasni da joj se za vrijeme trajanja sporazuma o zajedničkom obavljanju poslova za dvije općine plaća poveća u skladu sa zakonskim okvirima, posebno iz razloga što bi opseg posla bio mnogo veći, uključujući i veliku odgovornost obavljanja posla za dvije Općine. Zaključno je navedeno da što se tiče razine povezanosti između načelnika Općine Stankovci i pročelnice Jedinstvenog upravnog odjela da on osobno, kao ni načelnik Općine Stankovci, ne smatraju da bi postojao sukob interesa, ali da su prije potpisivanja sporazuma o zajedničkom službeniku željeli zatražiti mišljenje Povjerenstva da nakon sklapanja sporazuma ne bi došlo do problema s obzirom da su u rodbinskoj vezi koju su u zahtjevu za mišljenjem i naveli. Također navodi da bi potpisivanje sporazuma o zajedničkoj pročelnici bilo jako korisno, posebno iz razloga što se radi o susjednim Općinama i iz razloga što je načelnik Općine Stankovci prije pregovora raspisao javni natječaj za imenovanje pročelnika na koji se nije nitko prijavio, a Općina bez pročelnika Jedinstvenog upravnog odjela ne može funkcionirati.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21, u daljnjem tekstu: ZSSI) na 29. sjednici održanoj 27. listopada 2023. godine, obvezniku daje mišljenje, kako slijedi.

Člankom 54. stavkom 1. Zakona o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 160/11, 144/12, 19/13, 137/15, 123/17, 09/19, 144/20) propisano je da dvije ili više jedinica lokalne samouprave mogu obavljanje pojedinih poslova iz svoga samoupravnog djelokruga organizirati zajednički, osobito u svrhu pripreme projekata za povlačenje novčanih sredstava iz fondova Europske unije. Stavkom 2. istog članka propisano je da za obavljanje poslova iz samoupravnog djelokruga na način iz stavka 1. ovoga članka jedinice lokalne samouprave mogu osnovati zajedničko tijelo, zajednički upravni odjel ili službu, zajedničko trgovačko društvo ili mogu zajednički organizirati njihovo obavljanje u skladu s posebnim zakonima. Stavkom 3. navedenog članka propisano je da se međusobni odnosi jedinica lokalne samouprave u zajedničkom organiziranju obavljanja poslova iz samoupravnog djelokruga uređuju posebnim sporazumom u skladu sa zakonom i njihovim statutima i općim aktima.

Člankom 54. a stavkom 1. Zakona o lokalnoj i područnoj (regionalnoj) samoupravi propisano je da o osnivanju, ustrojstvu i djelokrugu zajedničkog upravnog tijela iz članka 54. Zakona odlučuju predstavnička tijela jedinica lokalne samouprave. Stavkom 2. navedenog članka propisano je da će temeljem odluke predstavničkih tijela općinski načelnici i gradonačelnici sklopiti sporazum o osnivanju zajedničkog upravnog tijela kojim se propisuje financiranje, način upravljanja, odgovornost, statusna pitanja, pitanja službenika i namještenika i druga pitanja od značaja za to tijelo.

Člankom 9. stavkom 1. ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes.

Stavkom 2. propisano je da ako nije drukčije propisano zakonom, da će se obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba i poslodavaca kod kojih je bio u radnom odnosu u posljednje dvije godine prije stupanja na dužnost.

Povjerenstvo ističe kako je sukladno citiranim odredbama Zakona o lokalnoj i područnoj (regionalnoj) samoupravi dopušteno da Općina Lišane Ostrovičke i Općina Stankovci osnuju Jedinstveni upravni odjel za te dvije općine te da sporazumom odrede zajedničkog pročelnika tog Jedinstvenog upravnog odjela. Međutim, s obzirom da je u zahtjevu za mišljenjem navedeno da će službenica koja će temeljem sporazuma biti izabrana za pročelnicu Jedinstvenog upravnog odjela u rodbinskoj vezi sa načelnikom Općine Stankovci te da je intencija oboje načelnika da nakon što postane pročelnica Jedinstvenog upravnog odjela, ista ima veća materijalna prava nego što ih ima sada kao službenica u Općini Lišane Ostrovičke, Povjerenstvo ukazuje da je načelnik Općine Stankovci dužan sukladno članku 9. stavku 2. ZSSI-a izuzeti se od sklapanja sporazuma o imenovanju pročelnika Jedinstvenog upravnog odjela te za to ovlastiti drugu osobu. U tom smislu ističe se da je Povjerenstvo već od Državnog odvjetništva Republike Hrvatske zaprimilo mišljenje Broj: M-DO-58/2023-2 od 16. svibnja 2023. godine u kojem je navedeno da se ovlast za sklapanje ugovora može prenijeti na pročelnika ili drugog službenika jedinice lokalne samouprave, odnosno na zamjenika ukoliko ga ima, uz napomenu da ovlaštenje mora biti u obliku specijalne punomoći uz navođenje funkcije osobe na koju se ovlast prenosi te mora biti sastavni dio ugovora.

Zaključno, u odnosu na dio zahtjeva za mišljenjem koji se odnosi na predsjednika Općinskog vijeća Općine Lišane Ostrovičke, Povjerenstvo ističe kako članovi predstavničkog tijela jedinice lokalne i područne (regionalne) samouprave ( u konkretnom slučaju predsjednik Općinskog vijeća Općine Lišane Ostrovičke) nisu obveznici ZSSI-a te se na njih odredbe ZSSI-a ne primjenjuju. Međutim, Povjerenstvo ukazuje na odredbu članka 4. ZSSI-a kojim je propisano da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa, kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti. Stoga se je predsjednik predstavničkog tijela u svom postupanju dužan pridržavati odredbi kodeksa.

Slijedom navedenog, Povjerenstvo je dalo mišljenje kako je u aktu navedeno.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Zvonimir Mijić, elektroničkom dostavom
2. Objava na internetskoj stranici Povjerenstva
3. Pismohrana